b'\n_START_ARTICLE_\nSkelforretning\n_START_PARAGRAPH_\nI en dansk kontekst er en skelforretning en domstolslignende proces, der udf\xc3\xb8res af en beskikket landinspekt\xc3\xb8r med henblik p\xc3\xa5 at fastl\xc3\xa6gge et skel (ejendomsgr\xc3\xa6nse) mellem to ejendomme. Denne afg\xc3\xb8relse er bindende for grundejerne og kan ankes til byretten. Det juridiske grundlag for landinspekt\xc3\xb8rens arbejde skal findes i Udstykningslovens \xc2\xa7 35._NEWLINE_Som udgangspunkt er grundlaget for landinspekt\xc3\xb8rens afg\xc3\xb8relse om skellets beliggenhed baseret p\xc3\xa5 de oprindelige m\xc3\xa5leoplysninger, som er blevet registreret i matriklen i forbindelse med den oprindelige udstykning eller ved senere matrikul\xc3\xa6re arbejder. Hvis landinspekt\xc3\xb8ren vurderer, at der er uoverensstemmelser med registreringen i matriklen og forholdet i marken, s\xc3\xa5 er det landinspekt\xc3\xb8rens opgave at vurdere, om \xc3\xa9n af parterne har vundet h\xc3\xa6vd (dvs. ejendomsret) til et areal, som oprindeligt ikke tilh\xc3\xb8rte denne.'